[dc]કો[/dc]ઈને તમે પૂછો કે ફલાણું પુસ્તક વાંચવા જેવું છે, તમે વાંચ્યું ? તો કહેશે, ‘સમય જ ક્યાં છે ?’ કોઈ સરસ કલાત્મક ફિલ્મ શહેરમાં આવી હોય ને પૂછો કે તમે એ ફિલ્મ જોઈ તો કહેશે ‘આજકાલ સમય જ મળતો નથી.’ સ્વાસ્થ્ય સંબંધી વારંવાર ફરિયાદો કરતી રહેતી કોઈ વ્યક્તિને તમે હંમેશાં સાજા-સ્વસ્થ રહેવાના સરળ ઉપાય તરીકે રોજ સવારે ઊઠીને ચાલવા જવાનું સૂચન કરો તો કહેશે, મન તો ઘણું થાય છે પણ બહુ વ્યસ્ત રહું છું. સમય જ મળતો નથી. આમાંના કોઈ ચોખ્ખેચોખ્ખું એમ નથી કહી દેતા કે એવું કોઈ સાહિત્ય વાંચવાનો મને બિલકુલ શોખ જ નથી. કોઈ એ નહીં સ્વીકારે કે હું અનેક ચીલાચાલુ હિંદી ફિલ્મ જોઉં છું પણ ઑસ્કારવિજેતા કે અન્ય નામાંકિત દિગ્દર્શકોની ફિલ્મોમાં મને કોઈ ગતાગમ પડતી નથી ને એ તરફ મારી કોઈ રુચિ પણ નથી. કોઈ એ કબૂલ નહીં કરે કે નિયમિતપણે કસરત કરવા કે ચાલવા-દોડવા કે તરવા જેવી બાબતો પ્રત્યે હું પૂરેપૂરો આળસુ છું. ઊલટાના સૌ બહારથી એવું દેખાડવાનો પ્રયત્ન કરે છે કે સારું સાહિત્ય વાંચવાનો અમને પણ તમારા જેટલો જ શોખ છે, ઉચ્ચ કક્ષાની ફિલ્મો કે નાટકો જોવામાં પણ પૂરેપૂરો રસ છે, સવારે નિયમિત ચાલવા જવાનું મેં અનેક વાર નક્કી કર્યું પણ કોણ જાણે કેમ, કામમાંથી સમય જ બચતો નથી.